Prinţul Charles te îndeamnă să-ţi petreci vacanţele în România şi să descoperi "acest colţ de rai al Europei“.
Prinţul Charles a venit pentru prima dată în România acum 20 de ani şi spune că a descoperit o ţară "uimitoare". Într-un videoclip de cinci minute, Prinţul îţi arată ce poţi să vizitezi aici. Prinţul Charles îţi spune că acesta este momentul ideal să descoperi România.
Pandemia ţi-a stricat planurile şi nu ştii unde să-ţi petreci vacanţa? Prinţul Charles îţi arată, din nou, zone din ţara ta pe care le poţi vizita şi unde poţi redescoperi tradiţii, obiceiuri şi peisaje de poveste. Prinţul a vizitat de-a lungul timpului multe locuri din România. Spune, însă, că mai vrea să exploreze. Te încurajează să faci la fel. Videoclipul, realizat împreună cu Charlie Ottley, producătorul documentarelor Wild Carpathia, are ca scop sprijinirea industriei turismului din România."Anul acesta trăim cu toţii momente de profundă schimbare, în care vieţile noastre au fost bulversate de prima pandemie majoră din istoria contemporană“, spune prințul Charles.Uite ce recomandări îți face: "De la Delta Dunării, cea mai mare şi mai sălbatică zonă umedă a Europei, la pădurile, izvoarele şi mănăstirile Bucovinei, Moldovei şi Maramureşului, colinele Apusenilor, întinderile nelocuite ale Harghitei, sau frumuseţea sălbatică a defileului Porţile de fier“."România ocupă un loc deosebit în inima mea. Îl număr printre strămoşii mei pe Vlad Ţepeş, ceea ce ar putea explica de ce la fiecare vizită o parte din mine se simte ca acasă. Voi continua, atât cât îmi va sta în putinţă, să pledez pentru importanţa protejării şi celebrării comorilor unice ale României“, mărturisește prințul.Autor: Alexandra Nistorescu.